**LAUSUNTO**

Työ- ja elinkeinoministeriö 7/03.00.00/2017 kirjaamo@tem.fi

elina.isoksela@tem.fi​   21.5.2018

Viite:​ Lausuntopyyntö hallituksen esityksestä eduskunnalle laiksi kasvupalveluvirastosta 9.5.2018 TEM/1260/03.01.01/2016, TEM030:00/2018

​

**Lapin liiton lausunto hallituksen esityksestä eduskunnalle laiksi kasvupalveluvirastosta**

Työ- ja elinkeinoministeriö on pyytänyt mm. maakunnan liitoilta ja ELY-keskuksilta lausuntoja luonnoksesta hallituksen esitykseksi laiksi kasvupalveluvirastosta.

Lapin liiton näkemyksen mukaan tulevassa maakunnan palvelujen kokonaisuudessa kasvupalveluvirastolle ei ole tarvetta eikä se tue maakunta- ja soteuudistuksen tavoitteita maakuntien itsehallinnollisuudesta.

Esitetty kasvupalveluvirasto rikkoo kasvu- ja sotepalvelujen toiminnallisen kokonaisuuden ja maakunnallisen itsehallinnon tuottamalla maakuntien tuottamien tai järjestämien palvelujen rinnalle keskushallinnosta ohjattuja palveluja. Tällaisia palveluja ovat esimerkiksi kasvupalveluille esitetyt digitalisaatiopalvelut ja maksatuspalvelut.

Kasvupalvelujen johtamisessa ja seurannassa käytettäviä valtakunnallisia järjestelmiä ja alustoja varten on perustettu Vimana Oy. Myös kasvupalveluja koskevat tehtävät voidaan antaa Vimana Oy:n hoidettavaksii eikä uutta virastoa tarvita.

Ehdotuksessa esitettyjen maksatustehtävien keskittämistä ei tarvitse jatkaa, kun uudet maakunnat aloittavat toimintansa. Maakuntien maksuliikenne on volyymiltaan niin suuri, että se on järkevää hoitaa osana maakuntien omaa taloushallintoa. Maksatus tapahtuu maakunnan varoista, minkä vuoksi olisi outoa, jos ulkopuolisella valtion virastolla olisi käyttöoikeus maakunnan tileihin ja varoihin. ELY-keskusten aikana toteutettu keskittäminen saattoi olla ymmärrettävää valtion toimintojen tehostamista, maakunnissa tehostamishyödyt syntyvät oman toiminnan synkronoinnista.

Uusien maakuntien myötä iso osa ns. KEHAn keskitetystä ohjauksesta siirtyy maakuntien itsenäiseen päätäntä- ja ohjausjärjestelmään, jolloin ko. viraston tehtävä näiltä osin lakkautuu. Maakunnissa toteutuvat myös erityisesti kasvupalveluiden osalta alueen elinkeinoelämän tuntemus sekä alueen yrityskannan ja toimintaympäristön, TKI ja aluekehittämispainopisteiden ja älykkään erikoistumisen valinnat.

Kasvupalvelujen järjestäminen on osa maakunnan järjestämistehtävää, vahva järjestäjä on nähty yhdeksi keskeisimmistä uudistuksen tavoitteista. Järjestämistehtävien keinotekoinen hajauttaminen kasvupalveluvirastoon aiheuttaa moninkertaista ohjausta ja byrokratiaa. Maakunnissa on ja niihin kehittyy vahvaa järjestämisen osaamista. Palvelukokonaisuuksien ja sujuvien palveluketjujen järjestämiseksi tärkeintä on varmistaa integraatio sote-palveluihin, siinä maakunnan oman järjestäjäohjauksen rooli on kiistaton. Kasvuviraston perustaminen heikentäisi maakuntien järjestämistehtävää ja johtaisi pahimmillaan heikkoon asiakaspalveluun ja huonoon palveluintegraatioon.

Kasvupalvelujen asiakaspalvelukeskuksen tehtävät vähenevät selvästi palvelujen siirtyessä digitaalisiksi. Perinteisten puhelinpalvelujen kysyntä vähenee, mikä poistaa tarpeen valtakunnalliseen palvelukeskukseen. Tehtävät voidaan integroida osaksi maakunnan palvelukokonaisuutta ja asiakaspalvelua. Ne tehtävät, joissa tarvitaan keskittämistä tehtävien vähäisen määrän vuoksi, voidaan antaa yhden tai useamman maakunnan hoidettavaksi lainsäädännöllä tai maakunnat voivat sopia niiden hoitamisesta keskinäisillä sopimuksillaan. Mikäli tämän hetkisiä valtakunnallisia puhelinpalveluita (esimerkiksi yrittäjäneuvonta) päätetään jatkaa, ne voidaan sijoittaa johonkin olemassa olevaan organisaatioon.

Hallituksen esitys kasvuvirastoksi on huonosti perusteltu eikä perustu maakuntien todellisiin tarpeisiin. Se lisää byrokratiaa ja ristikkäistä ohjausta maakuntiin. Viraston asema TEM-konsernin ohjausjärjestelmässä jää epäselväksi ja voi pahimmillaan sekoittaa mm. ministeriön kanssa käytäviä aluekehityskeskusteluja. Viraston suuri resurssitarve on perusteeton, henkilöstö voidaan soveltuvin osin sijoittaa maakuntiin.

Hallituksen esityksessä viitataan (esim 2§, Tehtävät) lakeihin, joiden sisältöä ei vielä ole vahvistettu. Epäilys liian kiireellisestä esityksen valmistelusta nousee esiin mm. 2§ 2 momentissa kuvattujen kasvupalveluviraston tehtävien määrittelystä. Pykälässä viitataan kasvupalvelujen rahoittamisesta annetun lain 26, 37, 39, 42-44 ja 46 pykäliin, joissa säädetään Enimmäiskeston laskemiseen uudelleen alusta (palkkatuki, 26§), Tuen maksamisen esteistä (37§), Tuen palauttamisesta (39§), Tuen harkinnanvaraisesta takaisinperinnästä/ Takaisinperittävän määrän kohtuullistamisesta/ Takaisinperinnän määräajasta (42-44§) sekä Soveltamisalasta (Euroopan unionin rakennerahastoja koskevat erityissäännökset, 49§). Esityksestä ei käy selväksi esimerkiksi se, sisältyvätkö rakennerahastojen maksatustehtävät suunnitellun kasvupalveluviraston tehtäviin koska sitä ei ole erikseen mainittu mutta kuitenkin tehtävissä viitataan niitä koskevaan pykälään.

Lapin liitto esittää, että hallitus peruu esityksen Kasvupalveluviraston perustamisesta ja sille suunnitellut tehtävät toteutetaan osana maakuntien palveluja

LAPIN LIITTO

Mika Riipi, maakuntajohtaja Päivi Ekdahl, kehittämisjohtaja